CELEX: 32012L0031
Language: mt
Date: 2012-10-25 00:00:00
Title: Direttiva ta’ Implimentazzjoni tal-Kummissjoni 2012/31/UE tal- 25 ta’ Ottubru 2012 li temenda l-Anness IV għad-Direttiva tal-Kunsill 2006/88/KE fir-rigward tal-lista ta’ speċi ta’ ħut suxxettibbli għas-settiċemija emorraġika virali u t-tħassir tal-annotazzjoni għas-sindromu ulċerativ Epiżotiku  Test b’relevanza għaż-ŻEE

26.10.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 297/26
            
         DIRETTIVA TA’ IMPLIMENTAZZJONI TAL-KUMMISSJONI 2012/31/UE
   tal-25 ta’ Ottubru 2012
   li temenda l-Anness IV għad-Direttiva tal-Kunsill 2006/88/KE fir-rigward tal-lista ta’ speċi ta’ ħut suxxettibbli għas-settiċemija emorraġika virali u t-tħassir tal-annotazzjoni għas-sindromu ulċerativ Epiżotiku
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 2006/88/KE tal-24 ta’ Ottubru 2006 dwar il-ħtiġiet tas-saħħa tal-annimali għall-annimali tal-akkwakultura u l-prodotti tagħhom, u dwar il-prevenzjoni u l-kontroll ta’ ċertu mard f’annimali akkwatiċi (1), u b’mod partikolari l-Artikolu 61(2) tagħha,
   Billi:
   
               (1)
            
            
               Id-Direttiva 2006/88/KE tistipula, inter alia, ċerti regoli tas-saħħa tal-annimali applikabbli għall-annimali tal-akkwakultura u l-prodotti tagħhom, inklużi dispożizzjonijiet speċifiċi dwar mard eżotiku u mhux eżotiku u l-ispeċi suxxettibbli għalih, elenkati fil-Parti II tal-Anness IV għal dik id-Direttiva.
            
         
               (2)
            
            
               Is-sindromu ulċerativ epiżotiku (EUS) huwa inkluż fil-lista ta’ mard eżotiku stipulat fil-Parti II tal-Anness IV għad-Direttiva 2006/88/KE.
            
         
               (3)
            
            
               Il-Parti I tal-Anness IV għad-Direttiva 2006/88/KE tistipula l-kriterji għall-elenkar ta’ mard eżotiku u mhux eżotiku fil-Parti II ta’ dak l-Anness. Skont dawk il-kriterji, il-mard eżotiku għandu jkollu l-potenzjal ta’ impatt ekonomiku sinifikanti jekk jiġi introdott fl-Unjoni, jew permezz tat-telf tal-produzzjoni tal-akkwakultura fl-Unjoni jew permezz tar-restrizzjoni tal-potenzjal kummerċjali tal-annimali tal-akkwakultura u tal-prodotti tagħhom. Alternattivament, dawn għandhom ikollhom potenzjal għal impatt ambjentali detrimentali jekk jiġu introdotti fl-Unjoni, għall-popolazzjonijiet tal-ispeċi tal-annimali akkwatiċi salvaġġi, li huma ta’ valur tant li ta’ min jiġu mħarsa mil-liġi tal-Unjoni jew mid-dispożizzjonijiet internazzjonali.
            
         
               (4)
            
            
               Fil-15 ta’ Settembru 2011, il-Panel tal-Awtorità Ewropea dwar is-Sigurtà fl-Ikel (EFSA) fuq is-Saħħa u l-Benesseri tal-Annimali adotta opinjoni xjentifika dwar is-Sindromu Ulċerativ Epiżotiku (2) (l-opinjoni tal-EFSA). F’dik l-opinjoni, l-EFSA kkonkludiet li l-impatt tas-Sindromu Ulċerativ Epiżotiku fl-akkwakultura tal-Unjoni jista’ jvarja minn l-ebda impatt għal impatt baxx.
            
         
               (5)
            
            
               Barra minn hekk, l-opinjoni tal-EFSA tiddikjara li huwa probabbli li s-Sindromu Ulċerativ Epiżotiku ripetutament daħal fl-Unjoni permezz ta’ ħut ornamentali importat minn pajjiżi terzi u li tali ħut jista’ jkun li ġie rrilaxxat fl-ibħra tal-Unjoni. Taħt dawn iċ-ċirkostanzi, u meta jitqies il-fatt li l-ebda tifqigħa tas-Sindromu Ulċerativ Epiżotiku ma ġiet irrappurtata fl-Unjoni, ma hemm l-ebda evidenza li tissuġġerixxi li s-Sindromu Ulċerativ Epiżotiku għandu l-potenzjal ta’ impatt ambjentali detrimentali.
            
         
               (6)
            
            
               Fid-dawl tal-konklużjonijiet tal-EFSA u l-evidenza xjentifika disponibbli, is-Sindromu Ulċerativ Epiżotiku ma għadux jissodisfa l-kriterji stipulati fil-Parti I tal-Anness IV għad-Direttiva 2006/88/KE sabiex jiġi elenkat fil-Parti II ta’ dak l-Anness.
            
         
               (7)
            
            
               Huwa għalhekk xieraq li titħassar l-annotazzjoni għas-Sindromu ulċerativ epiżotiku mil-lista ta’ mard eżotiku stipulat fil-Parti II tal-Anness IV għad-Direttiva 2006/88/KE.
            
         
               (8)
            
            
               Barra minn hekk, il-Parti II tal-Anness IV għad-Direttiva 2006/88/KE tinkludi lista ta’ speċi meqjusa bħala suxxettibbli għas-Settiċemija emorraġika virali.
            
         
               (9)
            
            
               Il-barbun taż-żebbuġa (Paralichthys Olivaceus) huwa suxxettibbli għall-marda tal-ħut mhux eżotika, is-settiċemija emorraġika virali. F’ċerti reġjuni tal-Asja ġew ikkonfermati tifqigħat kliniċi ta’ dik il-marda.
            
         
               (10)
            
            
               Għalhekk huwa xieraq li l-Barbun taż-żebbuġa (Paralichthys olivaceus) jiġi inkluż fil-lista ta’ speċi suxxettibbli għas-Settiċemija emorraġika virali stipulata fil-Parti II tal-Anness IV għad-Direttiva 2006/88/KE.
            
         
               (11)
            
            
               L-Anness IV mad-Direttiva 2006/88/KE għandu għalhekk jiġi emendat skont dan.
            
         
               (12)
            
            
               Il-miżuri previsti f’din id-Direttiva huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DIRETTIVA:
   Artikolu 1
   L-Anness IV tad-Direttiva 2006/88/KE huwa emendat skont l-Anness ta’ din id-Direttiva.
   Artikolu 2
   1.   L-Istati Membri għandhom jadottaw u jippubblikaw, sa mhux aktar tard mill-1 ta’ Jannar 2013, il-liġijiet, ir-regolamenti u d-dispożizzjonijijet amministrattivi neċessarji sabiex jikkonformaw ruħhom ma’ din id-Direttiva. Huma għandhom jikkomunikaw minnufih it-test ta’ dawk id-dispożizzjonijiet lill-Kummissjoni.
   2.   Huma għandhom japplikaw dawk id-dispożizzjonijiet mill-1 ta’ Jannar 2013.
   3.   Meta l-Istati Membri jadottaw dawk id-dispożizzjonijiet, dawn għandhom jirreferu għal din id-Direttiva jew ikunu akkumpanjati mit-tali referenza waqt il-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir it-tali referenza.
   4.   L-Istati Membri jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
   Artikolu 3
   Din id-Direttiva għandha tidħol fis-seħħ fl-20 jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   Artikolu 4
   Din id-Direttiva hija indirizzata lill-Istati Membri.
   
      Magħmul fi Brussell, il-25 ta’ Ottubru 2012.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 328, 24.11.2006, p. 14.
   
      (2)  EFSA Journal 2011; 9(10):2387.
   
      ANNESS
      Il-Parti II tal-Anness IV mad-Direttiva 2006/88/KE hija mibdula b’dan li ġej:
      
         “PARTI II
         
            Mard elenkat
         
         
                     Mard eżotiku
                  
               
                      
                  
                  
                     Marda
                  
                  
                     Speċi suxxettibbli
                  
               
                     Ħut
                  
                  
                     Nekrosi ematopojetika epiżotika
                  
                  
                     Trota qawsalla (Oncorhynchus mykiss), u dott tal-Ewropa ta’ Fuq (Perca fluviatilis),
                  
               
                     Molluski
                  
                  
                     Infezzjoni bil-Bonamia exitiosa
                     
                  
                  
                     Gajdra Awstraljana tat-tajn (Ostrea angasi) u gajdra ċatta Ċilena (O. chilensis)
                  
               
                     Infezzjoni mill-Perkinsus marinus
                     
                  
                  
                     Gajdra tal-Paċifiku (Crassostrea gigas) u gajdra tal-Lvant (C. virginica)
                  
               
                     Infezzjoni bil-Microcytos mackini
                     
                  
                  
                     Gajdra tal-Paċifiku (Crassostrea gigas) u gajdra ta’ Lvant (C. virginica), gajdra ċatta tal-Paċifiku (Ostrea conchaphila) u gajdra ċatta Ewropea (O. edulis)
                  
               
                     Krustaċji
                  
                  
                     Is-Sindromu Taura
                  
                  
                     Gamblu abjad tal-Golf (Penaeus setiferus), gamblu ikħal tal-Paċifiku (P. stylirostris) u gamblu abjad tal-Paċifiku (P. vannamei).
                  
               
                     Il-marda Yellowhead
                  
                  
                     Gamblu kannella tal-Golf (P. aztecus), gamblu roża tal-Golf (P. duorarum), gamblu kbir Kuruma (P. japonicus), gamblu iswed (P. monodon), gamblu abjad tal-Golf (P. setiferus), gamblu kħal tal-Paċifiku (P. stylirostris), gamblu abjad tal-Paċifiku (P. vannamei)
                  
               
            
         
                     Mard mhux eżotiku
                  
               
                      
                  
                  
                     Il-mard
                  
                  
                     Speċi suxxettibbli
                  
               
                     Ħut
                  
                  
                     Settiċemija emorraġika virali (VHS)
                  
                  
                     Aringa (Clupea spp.), ħuta bajda (Coregonus sp.), lizz (Esox lucius), bakkaljaw żgħir (Gadus aeglefinus), merluzz tal-Paċifiku (G. macrocephalus), merluzz tal-Atlantiku (G. morhua), Salamun tal-Paċifiku (Oncorhynchus spp.), trota qawsalla (O. mykiss), rockling (Onos mustelus), trota tal-baħar (Salmo trutta), barbun imperjali (Scophthalmus maximus) u sardina (Sprattussprattus) u grayling (Thymallus thymallus) u barbun taż-żebbuġa (Paralichthys olivaceus),
                  
               
                     Nekrożi ematopojetika infettiva (IHN)
                  
                  
                     Salamun keta (Oncorhynchus keta), salamun fiddien (O. kisutch), salamun masou (O. masou), trota qawsalla jew tal-Amerika tat-Tramuntana (O. mykiss), salamun sockeye (O. nerka), salamun roża (O. rhodurus), salamun chinook (O. tshawytscha), u salamun tal-Atlantiku (Salmo salar)
                  
               
                     Il-marda tal-vajrus tal-erpete tal-koi (KHV)
                  
                  
                     Il-karpjun komuni u l-karpjun koi (Cyprinus carpio)
                  
               
                     L-anemija infettiva tas-salamun (ISA)
                  
                  
                     Trota qawsalla (Oncorhynchus mykiss), salamun tal-Atlantiku (Salmo salar), u trota tal-baħar (S. trutta)
                  
               
                     Molluski
                  
                  
                     Infezzjoni bil-Marteilia refringens
                     
                  
                  
                     Gajdra tat-tajn tal-Awstralja (Ostrea angasi), gajdra ċatta taċ-Ċili (O. chilensis), gajdra ċatta Ewropea (O. edulis), gajdra tal-Arġentina (O. puelchana), mollusk blu (Mytilus edulis) u mollusk Mediterran (M. galloprovincialis)
                  
               
                     Infezzjoni mill-Bonamia ostreae
                     
                  
                  
                     Gajdra tat-tajn tal-Awstralja (Ostrea angasi), gajdra ċatta taċ-Ċili (O. chilensis), gajdra ċatta tal-Paċifiku (Ostrea conchaphila), gajdra asjatika (O. denselammellosa), gajdra ċatta Ewropea (O. edulis), gajdra tal-Arġentina (O. puelchana)
                  
               
                     Krustaċji
                  
                  
                     Marda tal-ponot bojod
                  
                  
                     Il-krustaċji kollha dekapodi (ordni Decapoda)”